**1§ NIMI JA KOTIPAIKKA**

Yhdistyksen nimi on Korjausliike r.p. ja englanniksi Finnish Reform Movement, ja sen kotipaikka on Helsinki ja toiminta-alue koko Suomi. Näissä säännöissä yhdistyksestä käytetään nimitystä puolue.

Puolue toimii eri puolilla maata piiriyhdistyksissä ja paikallisyhdistyksissä.

**2§ TOIMINNAN TARKOITUS**

Puolueen toiminnan tarkoituksena on ohjelmiensa mukaisesti toteuttaa Suomen ja suomalaisten hyväksi päämääriä, jotka edistävät isänmaallisuutta, lähimmäisenrakkautta, reiluutta, inhimillisyyttä ja tasa-arvoa sekä työn ja yrittämisen kunnioittamista.

Haluamme luoda perhekeskeisen ja turvallisen hyvinvointiyhteiskunnan. Luotamme suomalaiseen ihmiseen, emme rahavaltaan tai hallintokoneistoihin. Hyvinvointi syntyy ihmisen hyvistä teoista yhteisöään, läheisiään ja itseään kohtaan. Kunnioitamme kotien itsenäisyyttä ja perhearvoja, koska kodeissa rakennetaan yksilön ja yhteiskunnan kehityksen perusta. Arvostamme ahkeruutta ja rehellisyyttä.

Emme ole minkään edunvalvontajärjestön poliittinen siipi, emmekä sitoudu perinteiseen eturyhmäajatteluun. Näemme yhteiskunnan kehityksen kannalta erityisen tärkeäksi suomalaisten menestyksen ja laaja-alaisesti yrittämisen ja työnteon edellytysten parantamisen sekä heikompiosaisista huolehtimisen. Vaalimme ja kehitämme Suomen maaseudun puolueen aatteellista perintöä.

Uskomme itsenäiseen ja kansanvaltaiseen Suomeen, sekä aktiiviseen kansainväliseen yhteistyöhön. Edistämme suomalaisuusaatetta ja kunnioitamme suomalaisia perinteitä. Rakennamme suomalaisten keskinäistä yhtenäisyyttä. Puolue tukee kansanvaltaista päätöksentekoa. Kunnioitamme ihmisoikeuksia, emmekä hyväksy minkäänlaista ihmisvastaisuutta. Olemme valmiit yhteistyöhön kaikkien niiden poliittisten tahojen kanssa, jotka hyväksyvät reilun ja ihmisarvoa kunnioittavan suomalaisen politiikan.

**3§ TOIMINNAN MUODOT**

Tarkoituksensa toteuttamiseksi puolue

- osallistuu valtiollisiin, alueellisiin ja kunnallisiin vaaleihin

- vaikuttaa valtiollisten ja kansainvälisten asioiden hoitoon eduskunnassa ja hallituksessa

- toteuttaa puolueen tavoitteita edistävää tiedotustyötä sekä koulutus- ja julkaisutoimintaa

- pyrkii tekemään yhteistyötä samanlaisia tavoitteita ajavien puolueiden ja järjestöjen kanssa

- tekee kansainvälistä yhteistyötä ja vaikuttaa kansainvälisellä tasolla

- järjestää kokouksia, puhetilaisuuksia ja juhlia sekä muilla vastaavilla tavoilla pyrkii tarkoitusperiensä edistämiseen

- toimintansa tukemiseksi puolue voi ottaa vastaan lahjoituksia ja testamentteja, omistaa toimintaansa varten tarpeellisia osakehuoneistoja ja kiinteistöjä sekä toimeenpanna asianmukaisen luvan saatuaan arpajaisia ja rahankeräyksiä

**4§ JÄSENET**

Puolueen jäseniä ovat piiriyhdistykset, paikallisyhdistykset, henkilöjäsenet sekä puolueen sääntöihin ja periaatteisiin sitoutuneet valtakunnalliset nuoriso-, opiskelija-, nais- ja eläkeläisjärjestöt sekä muut erityistoimintaa varten perustetut yhdistykset. Paikallisyhdistykset voivat käsittää yhden tai useamman kunnan alueen. Samalla alueella ei ole kuin yksi piiriyhdistys ja paikallisyhdistys. Paikallisyhdistysten alaisuudessa voi toimia myös paikallisosastoja.

Puoluehallitus hyväksyy piiriyhdistykset, paikallisyhdistykset, henkilöjäsenet sekä valtakunnalliset nuoriso-, opiskelija-, nais- ja eläkeläisjärjestöt sekä muut erityistoimintaa varten perustetut yhdistykset puolueen jäseneksi. Puolueen jäsenyyttä haetaan kirjallisella hakijayhdistyksen yleisen kokouksen päätöksellä tai nimenkirjoitusoikeuden omaavan henkilön omakätisesti allekirjoittamalla puoluehallitukselle osoitetulla hakemuksella. Hakemuksessa jäseneksi pyrkivä vakuuttaa yhdistyksen ja sen jäsenten toimivan puolueen periaatteiden sekä sääntöjen mukaisesti ja noudattavansa niitä.

Henkilöjäsenten on oltava hyvämaineisia, yli 18-vuotiaita ja nuhteettomia Suomen kansalaisia, jotka eivät ole toisen Suomessa toimivan puolueen jäseniä ja hyväksyvät puolueen poliittiset tavoitteet ja periaatteet. Jäseneksi pyrkivän on lähetettävä kirjallinen hakemus puoluehallitukselle. Hakemus voidaan toimittaa sähköisesti.

Puoluehallitus päättää jäsenhakemuksen hyväksymisestä tai hylkäämisestä vapaan harkintansa mukaan.

Puoluehallitus hyväksyy tai hylkää jäsenyhdistyksen sääntömuutosehdotukset.

Jäsenellä on oikeus erota ilmoittamalla siitä kirjallisesti puoluehallitukselle tai ilmoittamalla eroamisestaan puolueen yleisen kokouksen pöytäkirjaan merkittäväksi. Yhdistysjäsenen erohakemukseen on liitettävä yhdistyksen yleisen kokouksen pöytäkirja, jossa erosta on päätetty.

**5§ KUNNIAJÄSENET**

Puolue voi kutsua kunniajäseneksi henkilön, jonka puolueen yleinen kokous katsoo toimineen puolueen kannalta merkittävällä tavalla. Kunniajäsenyys on sidottu puolueen jäsenyyteen.

**6§ JÄSENEN HUOMAUTTAMINEN JA EROTTAMINEN**

Puolue voi antaa jäsenelleen huomautuksen tai varoituksen 6 §:n 3. kohdassa mainituin perustein. Varoituksen saajaa on kuultava ennen kuin toimenpiteestä päätetään. Puoluehallitus päättää, olosuhteet ja selvitykset arvioituaan, huomautuksen ja varoituksen antamisesta vapaan harkinnan mukaan.

Puoluehallitus voi teon ja tapahtumien merkityksen moitittavuus huomioituaan, vapaan harkintansa mukaan arvioiden, erottaa puolueen jäsenen. Jäsenelle on varattava mahdollisuus tulla kuulluksi, paitsi kun kyseessä on jäsenmaksun maksamatta jättäminen yhdistyslain mukaisesti. Erottaminen voidaan toteuttaa jollakin seuraavista erottamisperusteista:

– Jäsen on toistuvasti jättänyt huomiotta hänelle annetut huomautukset tai varoitukset

– Jäsen on jättänyt jäsenmaksunsa eräpäivään mennessä maksamatta

– Jäsen on jättänyt täyttämättä ne velvoitteet, joihin hän on sitoutunut puolueeseen liittymällä

– Jäsen on toisen Suomessa toimivan puolueen jäsen tai toisen Suomessa toimivan puolueen organisaatioon kuuluvan muun yhdistyksen jäsen

– Jäsen on puolueen toimintaperiaatteiden ja arvojen vastaisen ihmisyyttä, ihmisarvoja ja ihmisten oikeudenmukaista kohtelua rikkovan yhdistyksen tai yhteisön jäsen tai toimii siinä aktiivisesti

– Jäsen on asettunut toisen Suomessa toimivan puolueen tai vaalilain mukaisen valitsijayhdistyksen ehdokkaaksi

– Jäsen on menettelyllään puolueessa tai sen ulkopuolella toistuvasti vahingoittanut puoluetta ja loukannut puolueen hyväksymiä periaatteita

– Jäsen ei ole täyttänyt puolueeseen liittyessään tai ei enää täytä laissa tai puolueen säännöissä mainittuja jäsenyyden ehtoja

– Jäsen on rikkonut toistuvasti puolueen antamia määräyksiä toiminnassaan tai vaalikampanjassaan, jäsen ei ole noudattanut puolueen aateperustan arvoja tai jäsen on esittänyt toistuvasti halventavia tai perättömiä väitteitä toisista puolueen jäsenistä siten, että jäsenen menettely on ollut omiaan heikentämään puolueen sisäistä yhtenäisyyttä tai yhdistyksen ja puolueen toimintaa

– Yhdistysjäsen on antanut jäsenensä toimia edellä mainitulla tavalla, eikä ole siihen puuttunut sääntöjensä edellyttämällä tavalla.

**7§ YHDISTYKSET**

Puolueen jäseninä voi olla naisten, nuorten, opiskelijoiden ja eläkeläisten sekä muuta erityistoimintaa varten perustettuja yhdistyksiä. Näillä yhdistyksillä on läsnäolo- ja puheoikeus puolueen yleisissä kokouksissa sekä puoluehallituksessa. Näillä yhdistyksillä on oikeus tehdä esityksiä puoluehallitukselle.

**8§ JÄSENMAKSU**

Henkilöjäseniltä perittävän vuotuisen jäsenmaksun suuruudesta päättää puoluevaltuusto syyskokouksessa. Jäsenmaksun perii puolue. Yhdistysjäseniltä ja kunniajäseniltä ei peritä jäsenmaksua.

Mikäli jäsen eroaa tai erotetaan, menettää se kaikki suorituksensa puolueelle ja suorittaa kaikki kuluvan vuoden säännöissä mainitut taloudelliset velvoitteet puolueelle.

**9§ PUOLUEKOKOUS**

Puolueen ylintä päätösvaltaa käyttää joka toinen vuosi toukokuun 1. päivän ja elokuun 31. päivän välisenä aikana kokoontuva varsinainen puoluekokous. Ylimääräinen puoluekokous kokoontuu, kun vähintään 1/10 äänioikeutetuista jäsenistä sitä kirjallisesti ilmoittamansa asian käsittelyä varten vaatii. Ylimääräinen puoluekokous on pidettävä viimeistään kuukausi vaatimuksen esittämisestä puoluehallitukselle.

Varsinaisessa puoluekokouksessa valitaan kahdeksi (2) vuodeksi kerrallaan seuraavaan varsinaiseen puoluekokoukseen asti kestäväksi toimikaudeksi puolueen puheenjohtaja, kolme (3) puolueen varapuheenjohtajaa, puoluesihteeri ja puoluevaltuuston jäsenet.

Lisäksi puoluekokouksessa kuullaan selostukset puolueen ja sen eduskuntaryhmän toiminnasta puoluekokousten väliseltä ajalta sekä käsitellään muut puoluevaltuuston ja puoluehallituksen puoluekokoukselle esittämät asiat.

Puoluekokous päättää muista sellaisista asioista, jotka lain tai puolueen sääntöjen mukaan kuuluvat puoluekokouksen käsiteltäväksi.

Puoluekokouksessa jokaisella puolueen henkilöjäsenellä on läsnäolo-, puhe- ja äänioikeus. Jokaisella henkilöjäsenellä on yksi (1) ääni.

Puolueen jäsen ei saa käyttää puhe-, ääni- eikä läsnäolo-oikeuttaan eikä olla ehdolla henkilövaaleissa puoluekokouksessa, jos hän on laiminlyönyt jäsenmaksunsa maksamisen eräpäivään mennessä kuluvalta vuodelta tai sitä aikaisemmalta vuodelta eikä maksamatta olevia jäsenmaksuja ole maksettu puolueelle viimeistään puoluekokouskutsussa mainittuun päivään mennessä.

Henkilövaaleissa valituksi tulee ehdokas, jos hän on saanut ensimmäisessä äänestyksessä yli puolet annetuista äänistä. Jos henkilövaalissa kukaan ei ole saanut ensimmäisessä äänestyksessä yli puolta annetuista äänistä, toimitetaan toinen äänestys kahden (2) ensimmäisessä äänestyksessä eniten ääniä saaneiden välillä, jolloin valituksi tulee toisessa äänestyksessä eniten ääniä saanut ehdokas.

Puoluehallitus päättää puoluekokouksen koolle kutsumisesta sekä puoluekokouksen ajasta ja paikasta.

Varsinainen puoluekokous kutsutaan koolle vähintään 30 vuorokautta ennen puoluekokousta yleisessä lehdessä tai puolueen julkaisussa julkaistulla ilmoituksella tai jäsenille puolueen jäsenluettelossa oleviin sähköpostiosoitteisiin lähetetyillä viesteillä. Ne jäsenet, joilla ei ole sähköpostiosoitetta, pyritään tavoittamaan postitse. Ylimääräinen puoluekokous kutsutaan koolle vähintään 14 vuorokautta ennen kokousta samalla tavalla.

Puolueen jäsenillä on oikeus tehdä puoluekokouksessa aloitteita, jotka on toimitettava kirjallisena viimeistään 10 vuorokautta ennen puoluekokousta puoluesihteerille.

Vähintään kymmenen puoluekokoukseen osallistuvan jäsenen on kannatettava tehtyä aloitetta. Aloitteet on käsiteltävä puoluehallituksessa, ja sen on annettava kirjallinen lausunto puoluekokoukselle.

**10§ PUOLUEVALTUUSTO**

Puoluevaltuuston jäseniä ovat puolueen puheenjohtaja, puolueen varapuheenjohtajat ja puoluesihteeri sekä muut puoluekokouksen valitsemat jäsenet. Muut puoluekokouksen valitsemat puoluevaltuuston jäsenet eivät voi olla puoluehallituksen jäseniä. Puoluehallituksen jäsenillä on läsnäolo- ja puheoikeus puoluevaltuuston kokouksissa.

Muut jäsenet valitaan piirijärjestökohtaisesti siten, että jokaisen piirijärjestön alueelta valitaan yksi (1) jäsen jokaista alkavaa sataa (100) piirijärjestön alueella asuvaa puolueen henkilöjäsentä kohti. Yhden piirijärjestön alueelta ei kuitenkaan valita kymmentä (10) jäsentä enempää puoluevaltuustoon. Piirijärjestön alueelta on kuitenkin valittava yksi (1) jäsen puoluevaltuustoon, vaikka piirijärjestön alueelta muutoin edellä säädetyn perusteella ei valittaisi yhtäkään jäsentä puoluevaltuustoon.

Puoluevaltuuston jäsenet valitaan puoluekokouksessa listavaaleina, joissa vaalilistan muodostavat puoluekokouksessa äänioikeutettujen henkilöjäsenten esittämät listat piiriyhdistysten alueelta valittavista puoluevaltuuston jäsenistä edellä mainittuja ehtoja noudattaen.

Puoluevaltuustolla on kaksi (2) varsinaista kokousta vuodessa. Puoluevaltuuston varsinainen kevätkokous on pidettävä tammikuun 1. päivän ja kesäkuun 30. päivän välisenä aikana ja puoluevaltuuston varsinainen syyskokous on pidettävä elokuun 1. päivän ja joulukuun 31. päivän välisenä aikana.

Puoluehallitus voi päättää ylimääräisen puoluevaltuuston kokouksen koollekutsumisesta puoluehallituksen päätöksessä määrätyn asian käsittelemistä varten.

Puoluevaltuuston kokoukseen voidaan osallistua puoluehallituksen tai puoluekokouksen niin päättäessä myös postitse taikka tietoliikenneyhteyden tai muun teknisen apuvälineen avulla kokouksen aikana.

Puoluevaltuuston varsinaisessa kevätkokouksessa käsitellään seuraavat asiat:

- Puolueen edellisen vuoden toimintakertomuksen ja tilinpäätöksen esittäminen

- Tilintarkastajien lausunnon esittäminen edellisen vuoden toiminnasta ja tilinpäätöksestä

- Puolueen edellisen vuoden tilinpäätöksen vahvistaminen

- Vastuuvapauden myöntäminen edelliseltä vuodelta puoluehallitukselle ja muille tilivelvollisille

- Muut puoluevaltuuston kokouskutsussa mainitut asiat

Puoluevaltuuston varsinaisessa syyskokouksessa käsitellään seuraavat asiat:

- Nimetään puoluehallitus

- Puolueen seuraavan vuoden jäsenmaksujen suuruus ja jäsenmaksujen eräpäivä

- Valitaan puolueelle 1-2 tilintarkastajaa ja 1-2 varatilintarkastajaa

- Puolueen seuraavan vuoden talousarvio

- Muut puoluevaltuuston kokouskutsussa mainitut asiat

Puoluevaltuusto voi täydentää puoluehallitusta puoluekokousten välillä siinä tapauksessa, että joku jäsenistä eroaa, erotetaan puolueesta tai menehtyy, tai jonkin piiriyhdistyksen alueelta ei ole puoluehallituksessa yhtäkään jäsentä.

Puoluevaltuusto päättää ja vahvistaa puolueen säännöistä ilmenevän tarkoituksen toteuttamiseksi laaditun puolueen valtiollisessa toiminnassa noudatettavat periaatteet ja tavoitteet ilmaisevan yleisohjelman puoluehallituksen esityksestä.

Puoluevaltuusto päättää muista lain tai sääntöjen mukaan puoluevaltuustolle käsiteltäväksi kuuluvista asioista sekä puoluehallituksen puoluevaltuustolle käsiteltäväksi antamista asioista.

Puoluehallitus päättää puoluevaltuuston koollekutsumisesta sekä puoluevaltuuston kokouksen ajasta ja paikasta.

Puoluevaltuuston kokous kutsutaan koolle vähintään kolme (3) päivää ennen puoluevaltuuston kokousta yleisessä lehdessä tai muussa vastaavassa puolueen julkaisussa julkaistulla ilmoituksella tai puoluevaltuuston jäsenille sähköisen järjestelmän kautta sähköpostiviestillä tai puhelimitse.

Kokouskutsussa on mainittava mahdolliset sääntömääräisten asioiden lisäksi käsiteltävät asiat.

Puoluevaltuusto valitsee ensimmäisessä kokouksessaan keskuudestaan puheenjohtajan ja yhden varapuheenjohtajan, jotka eivät saa olla puolueen puheenjohtaja, puoluesihteeri tai varapuheenjohtaja.

Puoluevaltuusto on päätösvaltainen, kun puoluevaltuuston puheenjohtaja tai varapuheenjohtaja sekä vähintään puolet muista puoluevaltuuston jäsenistä on paikalla kokouksessa osallistuen päätöksentekoon.

**11§ PUOLUEHALLITUS**

Puolueen asioita hoitaa puoluehallitus, johon kuuluu varsinaisessa puoluekokouksessa valitut puolueen puheenjohtaja ja 3 varapuheenjohtajaa, puoluesihteeri ja puoluevaltuuston varsinaisessa syyskokouksessa valittu eduskuntaryhmän jäsen sekä 1-15 puoluevaltuuston varsinaisessa syyskokouksessa valittua jäsentä, siten, että jokaisen piiriyhdistyksen toimialueelta valitaan vähintään yksi (1) puoluehallituksen jäsen.

Puoluehallituksen jäsenten, muiden kuin puoluekokouksessa valittujen puheenjohtajan, varapuheenjohtajien ja puoluesihteerin, toimikausi on varsinaisten puoluevaltuuston kokousten välinen aika. Hallitus kutsuu tarvitsemansa määrän kokousvirkailijoita. Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii.

Puoluehallitus voi pitää kokouksen sähköisen järjestelmän avulla pidettävänä etäkokouksena.

Hallitus on päätösvaltainen, kun vähintään puolet sen jäsenistä, mukaan lukien puheenjohtaja tai yksi varapuheenjohtaja on läsnä. Äänestykset ratkaistaan ehdottomalla ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

Puoluehallitus päättää puolueen omaisuuden ostamisesta, myynnistä, vaihtamisesta ja kiinnittämisestä sekä muista lain tai puolueen sääntöjen mukaan puoluehallituksen päätettävistä asioista.

Puoluehallitus palkkaa tarvittavat vakituiset puolueen toimihenkilöt.

**12§ PUOLUEEN HALLINTOELINTEN JA JÄSENTEN KELPOISUUS**

Puolueen puheenjohtajan, varapuheenjohtajien, puoluesihteerin, puoluevaltuuston jäsenten ja puoluehallituksen jäsenten on oltava puolueen jäsenmaksun maksaneita jäseniä ja Suomen kansalaisia, joilla on asuinpaikka Suomessa ja jotka eivät saa olla vajaavaltaisia, konkurssissa tai liiketoimintakiellossa.

**13§ PUOLUEEN NIMEN KIRJOITTAMINEN**

Puolueen nimen kirjoittaa hallituksen puheenjohtaja, varapuheenjohtaja tai puoluesihteeri, kukin yksin.

**14§ TILIKAUSI**

Puolueen tilikausi on kalenterivuosi.

**15§ PUOLUEEN EDUSKUNTARYHMÄ**

Puolueella on eduskunnassa yksi (1) eduskuntaryhmä, jonka hyväksymät säännöt eivät voi olla ristiriidassa puolueen sääntöjen kanssa. Eduskuntaryhmän säännöt tulee saattaa puoluehallituksen vahvistettavaksi.

**16§ PUOLUEEN MINISTERIRYHMÄ**

Puolueen osallistuessa hallitukseen puolueella on ministeriryhmä, jonka jäseniä ovat valtioneuvoston jäseninä olevat puolueen ministerit. Eduskuntaryhmän puheenjohtajalla on puhe- ja läsnäolo-oikeus ministeriryhmän kokouksissa.

Puolueen osallistumisesta hallitusvastuuseen päättää puoluehallituksen ja eduskuntaryhmän yhteiskokous. Ministerivalinnat päättää puoluehallituksen ja eduskuntaryhmän yhteiskokous puolueen puheenjohtajan esityksestä.

**17§ PUOLUEEN EUROOPAN PARLAMENTIN EDUSTAJARYHMÄ**

Puolueella on Euroopan parlamentissa yksi (1) puolueen edustajien muodostama Euroopan parlamentin edustajaryhmä.

Euroopan parlamentin edustajaryhmä hyväksyy ryhmän säännöt, jotka on annettava puoluehallitukselle tiedoksi.

Euroopan parlamentin edustajaryhmä ja puoluehallitus päättävät yhdessä puolueen edustajaryhmän mahdollisesta liittymisestä Euroopan parlamentin ryhmään.

**18§ PUOLUEEN ALUEVALTUUSTORYHMÄT SEKÄ KAUPUNGIN- JA KUNNANVALTUUSTORYHMÄT**

Aluevaltuustoon valitut puolueen valtuutetut muodostavat yhden (1) aluevaltuustoryhmän jokaisella hyvinvointialueella, jossa aluevaltuustoon on valittu puolueen valtuutettuja.

Puolueella voi olla hyvinvointialueella vain yksi (1) aluevaltuustoryhmä.

Puoluehallitus hyväksyy aluevaltuustoryhmän säännöt, joita puolueen kaikkien aluevaltuustoryhmien on noudatettava.

Kaupunginvaltuustoon tai kunnanvaltuustoon valitut puolueen valtuutetut muodostavat yhden (1) kaupunginvaltuustoryhmän tai kunnanvaltuustoryhmän jokaisessa kunnassa, jossa kaupunginvaltuustoon tai kunnanvaltuustoon on valittu puolueen valtuutettuja.

Puolueella voi olla kaupungissa tai kunnassa vain yksi (1) kaupunginvaltuustoryhmä tai kunnanvaltuustoryhmä.

Puoluehallitus hyväksyy kaupunginvaltuustoryhmän ja kunnanvaltuustoryhmän säännöt, joita puolueen kaikkien kaupunginvaltuustoryhmien ja kunnanvaltuustoryhmien on noudatettava.

**19§ EDUSKUNTAVAALEIHIN OSALLISTUMINEN**

Puolueen piirijärjestön jäsenenä olevalla paikallisyhdistyksellä on oikeus esittää yhtä (1) tai useampia ehdokkaita eduskuntavaaleihin.

Esitettyjen ehdokkaiden on annettava kirjallinen suostumus ehdokkaaksi asettamiseen sekä jäsenäänestykseen ottamiseen.

Jos ehdokkaita on esitetty enemmän kuin ehdokkaita vaalipiirissä voidaan asettaa, piirijärjestön on toimitettava jäsenäänestys ehdokkaiden asettamista varten. Jäsenäänestykset toimitetaan vaalipiirikohtaisesti. Jos vaalipiirin alueella on useampia piirijärjestöjä, jäsenäänestyksen toimittaa piirijärjestö, jonka alueella puolueen henkilöjäsenten määrä on suurin.

Jäsenäänestykseen on otettava kaikki ehdokkaiksi esitetyt henkilöt, jos he täyttävät vaalilain (714/98) mukaiset vaalikelpoisuuden edellytykset ja ovat puolueen henkilöjäseniä.

Jäsenäänestyksessä on äänioikeus vaalipiirin alueella asuvilla puolueen henkilöjäsenillä.

Jäsenäänestyksessä äänioikeutettu puolueen jäsen saa äänestää niin montaa ehdokasta kuin vaalipiirissä saadaan asettaa ehdokkaita.

Jäsenäänestys toimitetaan postiäänestyksenä tai henkilökohtaisella tunnuksella tapahtuvana äänestyksenä sähköisessä järjestelmässä.

Eduskuntavaaleihin asetettavista ehdokkaista ja heidän lukumäärästään päättää piirijärjestön piirikokous tai piirikokouksen valtuuttamana piirihallitus.

Välittömästi eduskuntavaaleja edeltävällä vaalikaudella valitut kansanedustajat on asetettava halutessaan uudelleen ehdokkaaksi eduskuntavaaleihin ilman jäsenäänestystä, jolloin jäsenäänestyksen perusteella ehdokkaaksi asetettavien määrä alenee edellä mainituin tavoin ehdokkaaksi asetettujen kansanedustajien määrällä. Tällöinkin on vähintään puolet (½) puolueen ehdokkaista asetettava jäsenäänestyksessä eniten ääniä saaneista henkilöistä. Jos edellä mainittuja ehdokkaaksi haluavia kansanedustajia olisi yli puolet (½) asetettavien ehdokkaiden enimmäismäärästä, ehdokkaaksi haluavat kansanedustajat asetetaan ehdokkaaksi heidän edellisissä eduskuntavaaleissa saamansa äänimäärän mukaisessa järjestyksessä.

Eduskuntavaaleihin on asetettava ehdokkaaksi jäsenäänestyksessä eniten ääniä saaneet henkilöt niin, että ehdokkaita asetetaan eduskuntavaaleihin vaalipiirissä asetettavien ehdokkaiden enimmäismäärä.

Jos ehdokkaita on esitetty vain niin paljon kuin ehdokkaita on mahdollista vaalipiirissä asettaa tai tätä määrää vähemmän, jäsenäänestystä ei toimiteta vaan piirijärjestön piirikokous tai piirikokouksen valtuuttama piirihallitus päättää asettaa esitetyt ehdokkaat tai osan heistä eduskuntavaaleihin.

Puoluehallituksella on oikeus poiketa jäsenäänestyksen tuloksesta tai edellisessä kappaleessa mainitusta piirihallituksen päätöksestä yhdellä kolmasosalla (1/3) niiden henkilöiden määrästä, jotka puolue voi asettaa vaalipiirissä ehdokkaakseen eduskuntavaaleissa. Tällöinkin on vähintään puolet (1/2) puolueen ehdokkaista asetettava jäsenäänestyksessä eniten ääniä saaneista henkilöistä. Puoluehallituksen poikkeamisoikeus koskee myös ilman jäsenäänestystä ehdokkaiksi asetettujen kansanedustajien määrää.

Puoluehallitus voi asettaa ehdokkaaksi poiketessaan jäsenäänestyksen tuloksesta tai piirihallituksen päätöksestä myös sellaisen henkilön, joka ei ole ollut mukana jäsenäänestyksessä.

Edellä mainittua puoluehallituksen muutosoikeutta käytettäessä jäsenäänestyksen tulokseen ei lueta henkilöä, jota vaalikelpoisuuden puuttumisen, kieltäytymisen tai muun sellaisen syyn vuoksi ei voida asettaa ehdokkaaksi.

Puoluehallitus voi antaa tarkempia määräyksiä jäsenäänestyksen toimittamisesta koskien ehdokkaiden valintaa eduskuntavaaleihin. Puoluehallitus tai sen asettama työvaliokunta valvoo jäsenäänestyksen suorittamista ja voi esittää puoluehallitukselle jäsenäänestyksen uudelleen toimittamista, jos jäsenäänestys on toimitettu sen tulokseen vaikuttaneella tavalla virheellisesti.

**20§ MUIHIN YLEISIIN VAALEIHIN OSALLISTUMINEN**

Puolueen ehdokkaasta tasavallan presidentin vaaliin päättää puoluevaltuusto.

Oman ehdokkaan asettamisen sijasta jonkun toisen asetetun ehdokkaan tukemisesta tasavallan presidentin vaalissa päättää puoluevaltuusto.

Puoluehallitus päättää puolueen osallistumisesta muihin valtakunnallisiin vaaleihin.

Puoluehallitus päättää puolueen ehdokkaiden valinnasta ja asettamisesta Euroopan parlamentin vaaleihin.

Puolueen piiriyhdistyksen jäsenenä olevalla paikallisyhdistyksellä on oikeus esittää yhtä (1) tai useampia ehdokkaita aluevaltuuston vaaleihin.

Myös vähintään kymmenen (10) hyvinvointialueen alueella olevaa puolueen henkilöjäsentä voivat esittää yhtä (1) ehdokasta aluevaaleihin kuitenkin siten, että jäsen voi yhtyä vain yhteen (1) edellä mainittuun esitykseen aluetta kohti.

Piirihallitus päättää aluevaaliehdokkaiden hyväksymisestä vapaan harkintansa mukaisesti.

Puoluehallituksella on oikeus poiketa ehdokkaiden hyväksymistä koskevasta piirihallituksen päätöksestä yhdellä kolmasosalla (1/3) niiden henkilöiden määrästä, jotka puolue voi asettaa ehdokkaakseen aluevaaleissa.

Edellä mainittua puoluehallituksen muutosoikeutta käytettäessä tulokseen ei lueta henkilöä, jota vaalikelpoisuuden puuttumisen, kieltäytymisen tai muun sellaisen syyn vuoksi ei voida asettaa ehdokkaaksi.

Puoluehallitus voi asettaa ehdokkaaksi poiketessaan piirihallituksen päätöksestä myös sellaisen henkilön, jota ei ole esitetty aiemmin mainituin tavoin ehdokkaaksi aluevaaleihin.

Puolueen henkilöjäseniä kunnassa vaalilain mukaisesti edustavan paikallisyhdistyksen hallitus päättää puolueen ehdokkaiden valinnasta ja asettamisesta kuntavaaleihin vapaan harkintansa mukaan.

Jos kunnassa ei ole puolueen paikallisyhdistystä, niin puolueen piirijärjestön piirihallitus päättää puolueen ehdokkaiden valinnasta ja asettamisesta kuntavaaleihin vapaan harkintansa mukaan.

**21§ PÄÄTTÄMINEN VAALILIITOSTA**

Puoluehallitus päättää vaaliliitosta eduskuntavaaleissa ja Euroopan parlamentin edustajien vaaleissa.

Piirijärjestön piirikokous päättää vaaliliitosta aluevaaleissa. Puolueen henkilöjäseniä kunnassa edustavan yhdistyksen kokous päättää vaaliliitosta kuntavaaleissa. Puoluehallitusta on tiedotettava vaaliliitoista etukäteen.

**22§ VAALITOIMINNAN HOITAMINEN**

Puoluehallitus johtaa puolueen vaalitoimintaa puolueen osallistuessa yleisiin vaaleihin. Puoluesihteeri antaa piirijärjestöille ja paikallisyhdistyksille sekä puolueen ehdokkaille ohjeita ja määräyksiä vaalitoiminnasta ja vaalikampanjasta.

Puoluetoimisto vastaa eduskuntavaalityöstä valtakunnallisella tasolla. Piirijärjestöt vastaavat eduskuntavaalityöstä omalla toimialueellaan.

Piirijärjestöt vastaavat aluevaalityöstä omilla toimialueillaan, noudattaen puolueen antamia ohjeita ja määräyksiä. Paikallisyhdistykset vastaavat kuntavaalityöstä omassa kunnassaan, noudattaen puolueen ja piirijärjestön antamia määräyksiä ja ohjeita.

**23§ LUOTTAMUSHENKILÖIDEN VALINTA**

Puoluehallitus tai sen alainen työvaliokunta tai puoluesihteeri puoluehallituksen tai työvaliokunnan valtuuttamana valitsee luottamushenkilöt valtakunnallisiin luottamustoimiin.

Puolueen eduskuntaryhmä esittää puoluehallitusta tai työvaliokuntaa kuultuaan luottamushenkilöt eduskunnan valitsemiin valtakunnallisiin luottamustoimiin.

Puolueen eduskuntaryhmä valitsee ilman puoluehallituksen tai työvaliokunnan kuulemista luottamushenkilöt eduskunnan valiokuntiin ja muihin eduskunnan sisäisiin luottamustoimiin.

Piirijärjestön piirihallitus esittää luottamushenkilöt maakunnallisiin luottamustoimiin ja sellaisiin useamman kunnan käsittävän elimen luottamustoimiin, joissa luottamushenkilöitä ei valita vain yhden kunnan elimissä.

Paikallisyhdistyksen hallitus ja kunnassa oleva valtuustoryhmä valitsevat yhteisessä kokouksessaan luottamushenkilöt kunnallisiin luottamustoimiin, sellaisiin valtiollisiin luottamustoimiin, joihin valittavista luottamushenkilöistä päätetään kunnan elimissä, kunnan omistamien yhtiöiden ja yhteisöjen elimiin sekä sellaisiin maakunnallisiin ja ylikunnallisiin elimiin, joiden luottamushenkilöiden valinnasta päätetään yksinomaan kunnan elimissä.

Jos sama henkilö on jäsenenä paikallisyhdistyksen hallituksessa ja valtuustoryhmässä, hänellä on edellä mainitussa yhteisessä kokouksessa vain yksi (1) ääni.

Luottamushenkilöiksi voidaan valita ainoastaan puolueen jäsenmaksun maksaneita henkilöjäseniä. Kunnallisiin luottamustehtäviin voidaan esittää erityisistä syistä myös puolueeseen kuulumattomia henkilöitä.

Puoluehallitus päättää Kuntaliiton valtuuskunnan listavaalien ehdokkaista ja ehdokkaiden järjestyksestä vaalilistalla.

**24§ SÄÄNTÖJEN MUUTTAMINEN JA PUOLUEEN PURKAMINEN**

Päätös sääntöjen muuttamisesta tai puolueen purkamisesta on tehtävä puolueen kokouksessa vähintään kahden kolmasosan (2/3) enemmistöllä annetuista äänistä. Kokouskutsussa on mainittava sääntöjen muuttamisesta tai puolueen purkamisesta. Puolueen purkautuessa käytetään puolueen varat puolueen tarkoituksen edistämiseen purkamisesta päättävän kokouksen määräämällä tavalla. Puolueen tullessa lakkautetuksi käytetään sen varat samaan tarkoitukseen.

**25§ YHDISTYSLAIN JA PUOLUELAIN NOUDATTAMINEN**

Asioissa, joissa näistä säännöistä ei ole määräyksiä, noudatetaan yhdistys- ja puoluelakia.